Intal Ream
Unît lis elezions europeanis a son stadis segnadis dal sucès dal
United Kingdom Independence Party, moviment politic che al à cjapât
sù il malcontent britanic intai confronts des politichis de Union
Europeane e cun pôc mancul dal 27% dai vôts al à elet 24
eurodeputâts.
In Scozie
invezit il partît plui votât al reste il SNP che cul 28,9% des
preferencis al à confermât i siei doi rapresentants intal Parlament
di Strasburc. Chei altris cuatri eurodeputâts scozês a rivin doi
dal partît laburist (25,9%) e un parom dal partît conservadôr
(17,2%) e dal UKIP (10,4%). I Verts, che in Scozie a son a pro de
indipendence, cul 8% dai vôts a mancjin di pôc la elezion di un lôr
candidât.
In Gales
invezit i Laburiscj a tornin al prin puest cun passe il 28% dai
consens, di pôc denant dal UKIP che al à vût il 27,5% des
preferencis. Al tierç puest si son plaçâts i Conservadôrs cul
17,4% di vôts e al cuart i nazionalitaris dal Plaid Cymru cul 15,2%.
A son chestis formazions a otignî i cuatri europarlamentârs che il
Gales al à a disposizion. Cundut di une piçule flession, duncje, il
Plaid Cymru al conferme il so rapresentant a Strasburc.
Situazion
un grum divierse in Cornualie, dal moment che cheste piçule nazion
celtiche e je cjapade dentri inte circoscrizion eletorâl britaniche
dal Sud Ovest là che e devente une minorance. Viodût che rivâ a
mandâ un so rapresentant in
Europe al sarès stât impussibil
il partît nazionalitari Mebyon
Kernow al à decidût di no partecipâ al vôt.
In Irlande
dal Nord il Sinn Féin al reste il partît plui votât cul 25,5% des
preferencis. In gracie di chest risultât la formazion republicane
irlandese e varà ancjemò une volte un so rapresentant intal
Parlament european. Chei altris doi puescj disponibii inte
circoscrizion a son lâts invezit ai doi principâi partîts
unioniscj o sei il Democratic Unionist Party, che al à cjapât il
20,9% dai vôts, e l’Ulster Unionist Party che al è stât sielzût
dal 13,3% dai eletôrs. Pôc daûr, cul 13% dai consens, si è plaçât
il Social Democratic and Labour Party, riferiment de comunitât
nazionaliste irlandese moderade.
Font:
elections2014.eu; BBC, 26-27/05/14; Mebyon Kernow, 26/05/14
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ron_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fra_Latn eng_Latn